Selv om vi er mere end en uge inde i oktober, skal man lade shorts og t-shirt ligge på en af de øverste hylder i klædeskabet. Alt tyder nemlig på, at sommerlig varme i den kommende uge vil strømme op over Danmark med mulighed for at give os en usædvanlig sen løvfaldssommer med temperaturer over 20 grader. Middelhavsluft blæser mod Danmark Mellem flere kraftige efterårslavtryk over Atlanterhavet og et højtryk over De Baltiske Lande og Rusland strømmer varm luft fra Middelhavet uhindret op over Mellemeuropa og videre til Danmark. Vejrsituationen ser ud til at være ret stationær, så når varmen først kommer op over landet i løbet af tirsdagen, så ventes den at blive liggende frem til og med weekenden. Sommerlig varme varer ved frem til efterårsferien Tirsdag tages der med temperaturer op til 17 grader forskud på den sommerlige varme, der dog først for alvor når Danmark i løbet af onsdagen, hvor temperaturen i Sønderjylland og på Lolland kan nå 20 grader. Herefter følger både torsdag, fredag og lørdag med solrigt vejr og sommerlig varme, der de fleste steder i landet bliver med temperaturer mellem 17 og 20 grader. Lørdag har nogle prognoser endda op til 23 grader, når den sommerlige varme ventes at kulminere. Alle dage ventes det at blive varmest i den sydlige del af landet, og med vinden i syd og sydøst er det især i Sønderjylland, hvor luften kommer direkte fra kontinentet, man kan sætte næsen op efter at få luftet både shorts og t-shirt, men også på Lolland, Falster og Sydsjælland kan man få temperaturer på den lune side af 20 grader. Dermed er der udsigt til en varm start på efterårsferien. Mulighed for usædvanlig sen løvfaldssommer Med så langvarig varme kan vi meget vel stå over for en regulær løvfaldssommer, der er defineret ved tre dage i træk efter jævndøgn med temperatur på 20 grader eller derover. Fra onsdag til og med søndag er der alle fem dage mulighed for temperaturer på 20 grader - et eller andet sted i landet. Sker det, vil få en usædvanligt sen løvfaldssommer. Løvfaldssommer forekommer kun i Danmark med flere års mellemrum. Senest, der var løvfaldssommer her i landet, var fra 22. til 25. september 2016, mens vi 2011 havde en sen løvfaldssommer fra 30. september til 2. oktober. Den senest dokumenterede løvfaldssommer med temperaturer på 20 grader eller derover tre dage i træk var fra 3. til 5. oktober i 1985.

Referat:
Usædvanlig sen varme er på vej mod Danmark. Det giver en varm start på efterårsferien.